एक समय था जब गाय के साथ धार्मिक भावनाएँ नहीं जुड़ी थीं जैसा आज है। इतिहासकार बताते हैं कि वैदिक काल में गाय और बछड़े का मांस खाया जाता था। यदि यह सही है, तब भी उनकी मान्यता में कोई फर्क नहीं पड़ता जो मानते हैं कि गाय ही क्यों, किसी भी जीव का मांस नहीं खाना चाहिए। वैदिक काल की संस्कृति भोगवादी संस्कृति थी। आर्य जीवन का भरपूर आनंद लेने वाले और मरने-मारने वाले आदमी थे। हिंसा उनके लिए वर्जित नहीं थी। लेकिन वे हमारे सब से पुराने पूर्वज थे, सिर्फ इसलिए हमारे आदर्श नहीं हो सकते। सच तो यह है कि मानव आदर्शों का संबंध किसी भी खास देश-काल से नहीं हो सकता। आदर्श वह है जो पूरे मानव इतिहास से छन कर आता है और जिसे हमारी बुद्धि स्वीकार करती हो। उपनिषदों का समय कम मूल्यवान नहीं है जब चिंतकों की संवेदना ज्यादा गहरी और व्यापक थी।